钦定古今图书集成/明伦汇编/家范典/第029卷 > 春秋四传 > 《杞伯姬与子来朝》
## 钦定古今图书集成/明伦汇编/家范典/第029卷 > 春秋四传 > 《杞伯姬与子来朝》

《春秋》僖公五年“春，杞伯姬来朝其子。”

《公羊传》其言来朝其子何？内辞也，与其子俱来朝也。
《穀梁传》：妇人既嫁不逾竟，逾竟非正也。诸侯相见曰
朝伯姬，为志乎朝其子也。伯姬为志乎朝其子，则是
杞伯失夫之道矣。诸侯相见曰朝，以待人父之道待
人之子，非正也。故曰“杞伯姬来朝其子，参讥也。”

〈大全〉范氏曰：“讥伯姬。杞伯、鲁侯也。”薛氏曰：“无父归宁，犹曰不可，况非礼之朝乎？”张氏曰：“朝者，人君相见于宗庙朝廷之上，父在而使其子行之，又使妇人参之，皆失正也。”临川吴氏曰：“曹伯有疾，遣其世子射姑代父朝鲁，《春秋》讥之。杞惠公疑亦有疾，伯姬以其子为鲁之甥，故挟之至鲁，就令摄父行朝礼。是年杞惠公卒，成公嗣位”，盖伯姬豫欲托其子于鲁也。“杞伯失君道，失夫道，失父道，伯姬失妻道，失母道，其子失子道”，而鲁僖受其朝，皆非礼也。